REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/65-23

28. mart 2023. godine

B e o g r a d

Z A P I S N I K

20. SEDNICE ODBORA ZA USTAVNA PITANjA I ZAKONODAVSTVO ODRŽANE 24. MARTA 2023. GODINE

 Sednica je počela u 13.00 časova.

 Sednicom je predsedavala Jelena Žarić Kovačević, predsednik Odbora.

 Sednici su prisustvovali članovi Odbora: Nenad Mitrović, Žika Bujuklić, Aleksandar Olenik, Uglješa Mrdić, Sanja Jefić Branković, Sanja Lakić, Dubravka Kralj, Zoran Tomić, Olja Petrović, Nebojša Cakić, Pavle Grbović, Vladimir Gajić, Dragan Nikolić i Milica Nikolić.

Sednici nisu prisustvovali Dragan Vulić i Ljubinko Đurković, kao ni njihovi zamenici.

Na predlog predsednika, Odbor je jednoglasno (15 glasova za) utvrdio sledeći

**D n e v n i r e d:**

 - Usvajanje zapisnika 18. i 19. sednice Odbora,

 1. Utvrđivanje spiska prijavljenih lica koji ispunjavaju uslove za izbor na funkciju Zaštitnika građana.

Pre prelaska na odlučivanje o tački dnevnog reda, Odbor je jednoglasno (15 glasova za) usvojio zapisnike 18. i 19. sednice Odbora.

 **Prva tačka dnevnog reda:** Utvrđivanje spiska prijavljenih lica koji ispunjavaju uslove za izbor na funkciju Zaštitnika građana.

 Na osnovu člana 6. stav 3. Zakona o Zaštitniku građana, predsednik Narodne skupštine doneo je Odluku o raspisivanju Javnog poziva za prijavljivanje kandidata za Zaštitnika građana. Ova odluka, odnosno Javni poziv objavljen je 11. februara na veb stranici Narodne skupštine i u dnevnom listu „Politika“.

 Rok za prijavljivanje kandidata bio je 30 dana od dana objavljivanja Javnog poziva.

 Na Javni poziv, u roku, pristiglo je pet prijava, uz koje su podnosioci priložili svoje biografije i dokaze o ispunjenosti uslova iz člana 7. Zakona o Zaštitniku građana.

 Na Javni poziv prijavili su se sledeći kandidati:

 1. Milan Antonijević,

 2. Nataša Tanjević,

 3. Miloš Janković,

 4. Zoran Pašalić,

 5. Robert Sepi.

 U diskusiji po ovoj tački dnevnog reda učestvovali su Aleksandar Olenik i Vladimir Gajić. Oni su istakli da jedan od kandidata, Zoran Pašalić, ne ispunjava sve zakonske uslove za kandidata za Zaštitnika građana, pa je u vezi sa tim, predsednik Odbora predložila da se o tom kandidatu glasa posebno.

 Odbor je većinom glasova doneo odluku da i navedeni kandidat, Zoran Pašalić, ispunjava uslove za kandidata za Zaštitnika građana.

 U skladu sa članom 6. stav 7. Zakona, Odbor za ustavna pitanja i zakonodavstvo na sednici je utvrdio Spisak prijavljenih lica koji ispunjavaju uslove za izbor na funkciju Zaštitnika građana, koji će biti objavljen na veb prezentaciji Narodne skupštine, sa njihovim biografijama.

 Odbor je navedenu odluku doneo većinom glasova (10 glasova za, 3 protiv, 2 uzdržana).

Na osnovu člana 6. stav 9. Zakona o Zaštitniku građana, kandidata za Zaštitnika građana, Odboru ima pravo da predloži svaka poslanička grupa u Narodnoj skupštini. Stavom 11. istog člana propisano je da više poslaničkih grupa mogu da predlože zajedničkog kandidata za Zaštitnika građana.

Na osnovu člana 6. stav 10. Zakona o Zaštitniku građana, poslanička grupa može da predloži kandidata za Zaštitnika građana tek po isteku 15 dana od dana objavljivanja spiska prijavljenih lica koji ispunjavaju uslove za izbor na funkciju Zaštitnika građana.

Imajući u vidu napred navedeno, predsednik Odbora predložila je da Odbor dopisom pozove poslaničke grupe da u periodu od 8. aprila 2023. godine zaključno sa 12. aprilom 2023. godine, shodno članu 6. stav 8. Zakona, sa spiska prijavljenih lica koji ispunjavaju uslove za izbor na funkciju Zaštitnika građana predlože kandidata za Zaštitnika građana.

Odbor je većinom glasova (13 glasova za, 1 protiv, 1 uzdržan) doneo odluku o roku u kome poslaničke grupe treba da predlože kandidate za Zaštitnika građana.

 Sednica je završena u 13.25 časova.

 Sastavni deo zapisnika čine stenografske beleške.

 SEKRETAR PREDSEDNIK

dr Radoje Cerović Jelena Žarić Kovačević